Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 151/12/1000	Pezinok, 28.3.2013
EEČ : 2-1-12-2013

U Z N E S E N I E

Trestná vec:	obvinená XXXXX  
Prečin:	Poškodzovanie finančných záujmov Európskych spoločenstiev podľa § 261 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátor Úradu špeciálnej prokuratúry Generálnej prokuratúry Slovenskej republiky
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorá je stíhaná za prečin poškodzovania finančných záujmov Európskych spoločenstiev podľa § 261 ods. 1, ods.2 písm.a) Trestného zákona v jednočinnom súbehu s prečinom subvenčného podvodu podľa § 225 ods. 1 Trestného zákona, ktorého sa mala dopustiť na tom skutkovom základe, že

ako samostatne zárobkovo činná osoba požiadala dňa 26.03.2009 Úrad práce sociálnych vecí a rodiny (ďalej len UPSVaR) v XXXXX o poskytnutie nenávratného finančného príspevku vo výške 3.775,24 Eur Zo zdrojov štátneho rozpočtu SR a Európskeho sociálneho fondu na vykonávanie alebo prevádzkovanie samostatnej zárobkovej činnosti (ďalej len SZC) v predmete podnikania výroba kľúčov a dňa 31.03.2009 uzatvorila s UPSVaR v XXXXX, so sídlom ul. Kukorelliho č.1, XXXXX, Dohodu č. 156/§49/2009/NP I-2 o poskytnutí príspevku na samostatnú zárobkovú činnosť, ktorý jej bol dňa 20.05.2009 poukázaný na bankový účet Č. 2588872553/0200, pričom samostatnú zárobkovú činnosť vôbec nezačala vykonávať, poskytnuté prostriedky v rozpore so zákonom č. 5/2004 Z. z. o službách zamestnanosti a o zmene a doplnení niektorých zákonov použila na iný ako určený účel, čím UPSVaR v XXXXX spôsobila celkovú škodu 3.775,24 Eur‚ z toho 3.208,95 Eur na prostriedkoch pochádzajúcich z Európskeho sociálneho fondu a 566,29 Eur na prostriedkoch štátneho rozpočtu SR.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
V priebehu prípravného konania vyšetrovateľ PZ Prezídia Policajného zboru, Úradu boja proti korupcii, Odboru boja proti korupcii Košice - Východ uznesením pod sp.zn. PPZ-139/BPK-V-2012 zo dňa 19.10.2012 podľa § 206 ods.1 Trestného poriadku vzniesol obvinenie XXXXX za prečin poškodzovania finančných záujmov Európskych spoločenstiev podľa § 261 ods. 1, ods.2 písm.a) Trestného zákona v jednočinnom súbehu s prečinom subvenčného podvodu podľa § 225 ods. 1 Trestného zákona, na tom skutkovom základe, ako je to uvedené vo výrokovej časti tohto uznesenia. 

	Preskúmaním vyšetrovacieho spisu som zistil, že obv. XXXXX sa k spáchaniu trestného činu priznala v celom rozsahu. Na svoju obhajobu  okrem iného uviedla, že po obdržaní príspevku v podnikaní sa jej prestalo dariť aj z dôvodu, že nakupované stroje na výrobu kľúčov boli opotrebované a pokazené a preto postupne prestala pracovať. Svoje konanie ľutuje a príspevok vo výške 3.775,24 Eur v celom rozsahu uhradila v prospech ÚPSVaR v XXXXX. Zároveň podľa § 216 Trestného poriadku  žiadala prokurátora, aby voči nej vedené trestné stíhanie bolo podmienečne zastavené.

	Vina obvinenej je okrem vlastného priznania preukázaná svedeckou výpoveďou pošk. XXXXX a XXXXX XXXXX, ktorí popísali porušenie predmetnej finančnej disciplíny zhodne, ako je to uvedené vo výrokovej časti tohto uznesenia. Náhradu spôsobenej škody nežiadajú od obvinenej uhradiť, pretože príspevok vo výške 3.775,24 Eur bol v celom rozsahu vrátený ÚPSVaR v XXXXX dňa 01.02.2012.

	Ďalej je vina obvinenej preukázaná predovšetkým originálmi pokladničných dokladov vzťahujúcich sa k hotovostnej výplate za prístroje, Správou o výsledku následnej finančnej kontroly zo dňa 26.01.2012 vykonanej zamestnancami oddelenia kontroly ÚPSVaR v XXXXX, ktorá zistila, že obvinená vôbec nepodniká v deklarovanom odbore tak, ako sa k tomu zaviazala dohodou č. 156/§49/2009/NP I-2 o poskytnutí príspevku na samostatnú zárobkovú činnosť, ako aj ďalšími listinnými dôkazmi súvisiacimi s poskytnutím inkriminovaného nenávratného príspevku.

	Vzhľadom k tomu, že obv. XXXXX spĺňa podmienky na podmienečné zastavenie trestného stíhania uvedené v ustanovení § 216 ods.1 písm.a/, písm.b/, písm.c/ Trestného poriadku, teda k trestnému činu sa priznala, súhlasila  s podmienečným zastavením trestného stíhania a trestným činom spôsobenú škodu uhradila, som toho názoru, že je na mieste podmienečne zastaviť trestné stíhanie, pretože vzhľadom  na osobu páchateľa s prihliadnutím na jej doterajší život a na okolnosti prípadu možno dôvodne takéto rozhodnutie považovať za dostačujúce.

	V prípade ak sa obvinená v skúšobnej dobe dopustí ďalšieho trestného činu, bude sa pokračovať v jej trestnom stíhaní. V opačnom prípade, ak v priebehu skúšobnej doby bude viesť riadny život, bude možné rozhodnúť podľa § 217 Trestného poriadku o jej osvedčení.

Ak prokurátor do roka od uplynutia skúšobnej doby nevydá rozhodnutie o osvedčení, resp. o neosvedčení bez toho, že by na tom mala obvinená vinu, bude sa mať za to, že sa obvinená osvedčila zo zákona.

Vzhľadom na vyššie uvedené dôvody som rozhodol tak, ako je to uvedené vo výrokovej časti tohto uznesenia a určil som obvinenej XXXXX skúšobnú dobu v trvaní 1 roka.

Poučenie:
Proti tomuto rozhodnutiu je prípustná sťažnosť do 3 dní od   jeho  doručenia   cestou    podpísanej    prokuratúry.
Sťažnosť má odkladný účinok.

JUDr. Alexander Bíró
prokurátor